Villy Søvndal (SF), 1998-04-23:
Jeg skal først takke for den endog særdeles venlige modtagelse af forslaget, der kom fra regeringspartierne eller i hvert fald det ene og det største.
Jeg skal sige, at forslaget skyldes en skuffe, der hedder glemte ting, som jeg har på mit kontor.
Vi blev begejstret, da vi så Socialdemokratiets børnepolitiske udspil under valgkampen, fordi vi syntes, at det lå meget tæt op ad de tanker, som SF har tænkt, og det er fint, når man på den måde kan mødes.
Så kunne vi se, at det var glemt i regeringsgrundlaget, ikke sådan de overordnede ting, men mere de konkrete løfter, og det var derfor, at vi fandt det i den skuffe, der hedder glemte ting.
Så er det klart, når nu det er glemt, at det inspirerer til at sikre, at det bliver husket igen.
Det er fint.
Det lægger vi slet ikke skjul på.
Hr. Jørn Pedersen var så venlig at sige, at det havde mange fornuftige tanker.
Vi kvitterer for, at det er den socialdemokratiske ordførers opfattelse, og også for, at denne endog takkede SF for initiativet.
Hr. Jørn Pedersen sagde også, at der var en sammenhæng til den kommunale økonomi.
i forhandlingerne mellem regeringen og de kommunale parter om den kommunale økonomi.
Det er klart, at det er meget gunstigt at få den samtidighed, fordi det betyder, at det sædvanlige ønske fra Kommunernes Landsforening om, at hvis man laver udgiftskrævende ting i Folketinget, skal pengene også følge med, kan komme med ind.
Så jeg tror, at det alt sammen ser meget lykkeligt ud.
Venstre og De Konservative afviste med nogle, synes jeg, lidt ideologiske taler.
Det er gennemført.
Først var det et forsøg i to år, og nu er fritvalgsmuligheden indeholdt i selve den ny servicelovs bestemmelser med ansættelse af ung pige i huset.
Det, der må være trist for ideologerne, er, at der er knap 2.000, som bruger de muligheder.
Til sammenligning er der i dag en halv million, der har deres barn i daginstitution.
Tyder det ikke på, at man er ude i et meget ideologisk ærinde?
Oven i købet så ideologisk at det er et vældig langt stykke væk fra folks virkelige dagligdag.
Sådan er det ikke længere.
Det, folk beder om, er at kunne skabe den sammenhæng, at man både kan få et familieliv og et arbejdsliv til at fungere på én gang, og det leverer ideologiske forslag af denne type ikke noget fornuftigt svar på.
Det indeholder konkrete bud på mere tid.
Det er jo det, der bliver efterlyst.
Det er f.eks. forbedrede orlovsordninger, og dér er vi helt på linie med Kristeligt Folkeparti og helt uenig med Venstre og De Konservative, der forringede orlovsordningernes økonomi så dramatisk ved finanslovforliget i 1995.
Det er et forslag, der hedder, at vi lader småbørnsfamilierne gå foran med en nedsat arbejdstid og tilrettelægger det sådan, at lavindkomstgrupperne sikres en økonomi, der gør, at de også i virkelighedens verden kan gå ned i tid.
Jeg læste i øvrigt med interesse, at KL's afgående formand - som jo også er Venstremand og hedder Evan Jensen - pegede på, at der var den naturlige sammenknytning, at ønskede man fritvalgsordninger introduceret i det tempo, som Venstre og De Konservative ønsker, så var det helt naturligt,
Det kunne være nærliggende at spørge Venstres ordfører og den konservative ordfører, om de deler opfattelsen af den logik, og om hensigten i virkeligheden er den snedige - så synes jeg, man skal sige det åbent - at man vil bruge de her ordninger ikke så meget til at hjælpe børnefamilier, men mere for at få det ideologiske budskab igennem, at nu skal der betales brugerbetaling for offentlige ydelser.
Jeg siger det, fordi Kommunernes Landsforenings formand jo er en klog mand, som formentlig har tænkt sig om.
Og han har tilknytning ikke kun til ideologiske skoler, men har også i mange år været en praktisk mand ude i kommunerne, og når han siger det, er det formentlig overvejet.
Jeg vil tro, at hr. Lars Løkke Rasmussen f.eks. også ville sige, at det er overvejet, når hr. Evan Jensen siger det. Jeg vil spørge hr. Lars Løkke Rasmussen, om han deler den samme opfattelse.
Om hensigten er, at vi nu skal have brugerbetaling i et omfang, vi aldrig har haft før på børne- og ældreområdet, for så synes jeg, man skal sige det lidt mere tydeligt og lade være med at pakke det ind i et ideologisk budskab, som jeg i øvrigt tror er hentet fra forrige århundrede.
Opfatter man reglen om, at danske børn skal undervises, som et voldsomt indgreb i det kommunale selvstyre? Havde vi skullet have den diskussion i dag, er jeg sikker på, at det havde været utrolig svært at gennemføre, fordi man ville henvise til det kommunale selvstyre.
I SF opfatter vi det som en lige så soleklar ret for småbørnsforældre at få deres børn passet, hvis de ønsker det, som at få deres børn undervist.
Til Kristeligt Folkeparti skal jeg sige, at vi er helt enige i det, der hedder tid.
Jeg håber meget, at vi også kan mødes om nogle forslag og være med til at lægge pres på for at sikre mere tid til småbørnsfamilierne.
Jeg tror, det er det helt afgørende budskab lige nu, og det er ikke budskab om mere tid, der betyder, at man skal vælge mellem arbejde eller familieliv, men et budskab, der er i stand til at forene det.
Så skal jeg også sige til Kristeligt Folkeparti, der også siger, at forslaget i for ringe grad er optaget af kvalitet, at vi ikke har lagt skjul på, at det her ikke kun er vores egen inspiration.
Vi er nemlig meget optaget af kvalitet, og det er klart, at når vi skal ind og diskutere det her mere sammenhængende, vil vi være optaget af, at også kvalitet kommer til at fylde mere.
Det her har så at sige været det kvalitative bud, vi har taget op.
Men jeg er helt tilfreds med modtagelsen af forslaget.
Jeg forstår på ministerens indledende betragtninger, at det stort set er gennemført.
Det gennemføres så bare ikke nu, men til juni.
Det er fint.